tartuNLP/wikipedia-smugri-20251201 huggingface dataset:
Hermann Krause (arst)

Hermann Krause (15/27. aprill 1800 Ķizbele mõis, Krimulda kihelkond – 28. november/10. detsember 1834 Tallinn) oli Tallinnas tegutsenud arst.
Tema vanemad olid Johann Wilhelm Krause (1757–1828) ja Juliane Hausenberg (1771–1843).
Ta õppis 1820–1825 Tartu ülikooli arstiteaduskonnas, dr. med. 1826 (Descriptio monstri humani bicorporei, cum hemicaephalia). Korporatsioon Livonia asutajaliige.
Ta oli arst Vilniuse kubermangus ja Tallinnas.
15/27. aprillil 1832 abiellus ta Tallinnas Anna Sophie von Kügelgeniga (1815–1875), nende poeg oli Põlula, Inju ja Meriküla mõisnik Hermann Krause (1834–1909).
Morris

Morris on inglise rahvatants, mida tavaliselt saadetakse muusikaga. See põhineb rühma tantsijate rütmilistel sammudel ja tantsufiguuridel. Tavaliselt kannavad tantsijad paljude kuljustega sääriseid ning sageli kasutatakse teisigi abivahendeid, nagu lühikesed kaikad, mõõgad ja rätikud. Vähemal määral esineb ühe-kahe tantsijaga morrisetantse, milles astutakse üle ja ümber põrandale risti asetatud savipiipude.
Ajaloost.
Vanim teadaolev tekst Inglismaalt, milles morrist mainitakse, pärineb aastast 1448. Selles nimetatakse Londoni kullasseppade gildi makstud seitsme šillingi suurust tasu morrisetantsijaile. 15. sajandi lõpust pärineb teisigi kirjalikke tunnistusi morrise tantsimisest ning samuti on piiskoppide visitatsiooniaktides mainitud mõõgatantse, tantsuga santimist pühade puhul, tantsuetendusi ja muid tantsulisi tegevusi. Varaseimates allikates seostub morrisetants läbivalt kõrgklassiga, olgu siis õukonnas või Londoni lordmeeri rongkäigus. 17. sajandi keskpaigaks kujunes sellest siiski juba maal levinud rahvatants.
William Shakespeare mainib morrist mitmes oma ajaloodraamas ja komöödias "Lõpp hea, kõik hea". 1600. aastal võitis Shakespeare’i trupi koomik William Kempe kõvasti kuulsust sellega, et tantsis morrist üheksa päeva järjest, läbides niiviisi teekonna Londonist Norwichi. Hiljem kirjutas ja andis ta sellest välja raamatu "Nine Daies Wonder".
Kui palju on inglise rahvatants morris seotud Prantsusmaal, Itaalias ja mujal Euroopas tantsitud moriski- ehk mauritantsudega, kus tantsijad kandsid eksootilisi rõivaid ja musta maski ning kandsid samuti rõivaste küljes rohkeid kuljuseid, selle kohta erinevatel uurijatel erinevad arvamused. Lisaks kokkulangevustele osas tantsuelementides võimaldab moriski ja morrist siduda ühine nimetus, nagu tunnistavad kesk- ja varauusaegsed tantsunimetused eri keeltes: keskinglise "Morisk dance", "moreys daunce" ja "morisse daunce", flaami "mooriske danse", 15. sajandi saksa "Moriskentanz", prantsuse "morisques", horvaadi "moreška", itaalia ja hispaania "moresco", "moresca" ja "morisca". Tänapäevane inglise kirjapilt "Morris-dance "on esmakordselt teada 17. sajandist. Morris kui nimetus tähendab mauride tantsu, kuid nimetuse valiku otsene põhjus on teadmata. Oletatavasti tuleneb see tantsu ja kostüümide "eksootilisusest".
Traditsiooniliselt tantsiti morrist viiuli või vilepilli ja trummi saatel. Tänapäeval on muutunud tavapäraseks ka akordionid jts klahvpillid.
USA-s on ligikaudu 150 morrisetantsuansamblit. Valdavalt kannavad Austraalia, Kanada, Uus-Meremaa ja Hongkongi morrisetraditsiooni väljarändajad. Üksikuid tantsurühmi leidub teisteski riikides, näiteks Hollandis Utrechtis ja Helmondis Arctic Morris Group Helsingis ja Stockholmis, samuti Küprosel.
Ilukirjanduses ja filmis.
Morrist on kajastatud paljudes kirjandusteostes. Kettamaailma romaanides on seda kirjeldanud Terry Pratchett. Morrisest kõnelevad ka 2009. aastal valminud Lucy Akhursti komöödia "Morris: Elu kellukestega" ("Morris: A Life with Bells On") ning 2011. aastal valminud Tim Plesteri ja Rob Curry dokumentaalfilm "Morrise tee" ("Way of the Morris").
Heinrich Märtens

Johann Heinrich Märtens (5/17. märts 1802 Adavere mõis – 14/26. veebruar 1857 Pärnu) oli Liivimaa vaimulik.
Tema isa oli mölder Peter Johann Märtens.
Ta õppis 1819–1823 (grad. stud.) Tartu ülikooli usuteaduskonnas, 1825–1826 täiendas end Berliinis. Korporatsioon Livonia asutajaliige.
Ta oli õpetaja Bērzaine gümnaasiumis, 1828–1833 koduõpetaja Põltsamaal, 1834 Kuressaare kreiskoolis, 1834–1849 Pärnu kreiskoolis. Ta oli Pärnu Nikolai koguduse diakon 1835–1846, ülemõpetaja 1846–1854.
Morris (täpsustus)

Morris võib tähendada mitmeid asju, inimesi ja nähtusi.
August Wilhelm Boström

August Wilhelm Boström (7. november 1809 Viljandi – 16. september 1882 Viljandi) oli Viljandi raehärra aastail 1850–1864 ja bürgermeister aastail 1858–1864.
Tema vanemad olid Viljandi suurgildi oldermann August Wilhelm Boström (1778–1836) ja Anna Katharina Schönjan.
Ta abiellus 20. juunil/2. juulil 1840 Agnes Louise Emmersiga (sündinud Tartus 14/26. märtsil 1822 – surnud ?), nende poeg oli Viljandi bürgermeister Peter Nikolaus Boström.
Hermann Krause (1834–1909)

Hermann Krause (18/30. november 1834 Tallinn – 15/28. juuni 1909) oli Põlula, Inju ja Meriküla mõisnik.
Tema vanemad olid Hermann Krause (1800–1834) ja Anna Sophie von Kügelgen (1815–1875).
Vene teenistusaadli alusel kanti ta 13/25. märtsil 1877 Eestimaa kubermangu aadliraamatusse. 
30. oktoobril/11. novembril 1869 abiellus ta Pandiveres Johanna von Rennenkapffiga (1851–1901). Nende poeg oli Põlula mõisnik Wilhelm von Krause (1872–1912), kes 4/16. veebruaril 1908 immatrikuleeriti Eestimaa rüütelkonda.
Sargėnai

Sargėnai (poola keeles "Sorgiany") on Kaunase linnaosa, mis asub linna põhjaosas Šilainiai valla territooriumil. Sargėnai asub Nerise kaldal, see piirneb lõunas Šilainiaiga. 
Linnaosa on nime saanud valvet tähendavast tüvest "sarg-" ("sargus", "sargyba"). Haridust annab keskkool, seal asub Kaunase kindluse IX fordi muuseum. Rahvast teenindavad ostukeskus Šilas ning väiksemad kauplused Bistro ja Amerika, linnaosa lõunapiiril asub suurem ostukeskus Mega. Sargėnai tähtsamad tööandjad on sealne keraamikatehas ja uksevabrik Ryterna.
Sargėnaist on avastatud kiviaegne matmispaik. Kuni Esimese maailmasõjani kuulusid sealsed alad Raudondvarise valda, seejärel aga Lapėse valda. Linnaosa hakkas kujunema Teise maailmasõja järel, mil sinna ehitati keraamikatehas. Sargėnai lõunaosa liideti Kaunasega aastal 1946, põhjapoolne osa aga aastal 1972, Kaunase rajooni kuulunud alad asusid toona Ražiai külanõukogus.
Linnaosa lõunaosas Vytėnai tänava ümbruses asub Vytėnai asum.
Najim

 
Najim Amari, ka Najim (araabia keeles نجيم‎‎), aga ka Cheb Najim (الشاب نجيم‎; sündinud 18. jaanuaril 1985 
Suresnesis Hauts-de-Seine'i departemangus Prantsusmaal) on Alžeeria-Prantsusmaa raï-laulja. Tema plaadifirma on EMI/Virgin Music France.
Elulugu.
Najim sündis Prantsusmaal alžeerlasest isa ja prantslasest ema peres. Pärast vanemate lahkuminekut kolis kolmekuune Najim Alžeeriasse oma vanavanemate juurde Bordj Bou Arréridjisse Ida-Alžeerias. Ta hakkas muusikaga tegelema 6-aastaselt koos oma onudega, kes olid muusikud. Ta esines paljudel seltskondlikel üritustel, lauldes enamasti Sétifiani muusikat. 15-aastaselt lõi ta kampa oma onudega nende muusikaturneel, mis viis teda enamikku Alžeeria linnadest.
Ta on esinenud ka Alžeeria televisioonisaadetes. Aastal 2001 kohtus 17-aastane Najim üle paljude aastate emaga. Aastal 2003 pärast õpingute lõpetamist kolis ta püsivalt Prantsusmaale, kus ta esines mitmel pool Pariisis ja selle ümbruses. Seal kohtas ta Salah Rahouid (araabia صالح رحوي), kes oli kirjutanud laule Khaledile, Cheba Zahouaniale, Cheb Sahraouile, Cheb Akilile ja Gipsy Kingsile. Tulemusena ilmus 2004. aastal Najimi esimene debüütalbum "Kount Enhawes", mis pälvis tunnustust ja mida müüdi 8000 eksemplari. Enamik materjalist ilmus ka tema esimesel ametlikul stuudioalbumil "Hsabtek ana""."
Aastal 2007, koostöös Virgin Music France plaadifirmaga, avaldas Najim oma teise ametliku stuudioalbumi "Saba", mille produtsent oli taas Salah Rahoui. Seda albumit iseloomustavad retro- ja nüüdismuusika ning suur abi raï-muusika tuntud nimedelt. Märkimisväärseks sai koostöö Albi Montana ja Larseniga. Suurt toetust sai ka lugu, kus raï-muusika diiva Cheikha Rimitti laulis temaga duetti stuudioalbumi teises laulus "N'rouhou N'zourou".
Aastal 2009 tegi ta prantsuskeelse kaveri Rootsi-Iraani staari Arashi hittlaulust "Suddenly". Uus versioon "Près de toi (Suddenly)" on mitmekeelne laul – selles on esindatud prantsuse, inglise ja pärsia keel. Rebecca Zadig laulab inglise, Arash pärsia ja Najim prantsuse keeles. Selles laulus on kasutatud Alžeeria klassikateose "Abdel Kader" osi.
Nanzhuangtou leiukoht

Nanzhuangtou leiukoht (hiina keeles 南莊頭遺址, "Nánzhuāngtóu yízhǐ") on neoliitiline leiukoht Hiinas Hebei provintsis Baoding Shi ringkonna õigustega linnas Xushui maakonnas Kollase jõe ja Baiyangdiani märgala lähedal Nanzhuangtou külast umbes 2 km kirdes, 12 km Baodingist lõunas. Geograafilised koordinaadid on 39°07' N, 115°39' E. Koht avastati 1986. aastal ja kaevati välja 1997. aastal. Alates 2001. aastast on see Hiina Rahvavabariigi mälestiste loendis. 
See dateeritakse radiosüsiniku meetodil ajavahemikku 12 600 – 11 300 aastat cal BP või 11 500 – 11 000 aastat BP või 10 500 – 9700 aastat tagasi. See on kõige vanem teadaolev neoliitiline leiukoht Põhja-Hiinas. Tegu on põllumajandusele ülemineku etapiga. 
Rabast leiti 47 potikildu dateeringuga 10 200 aastat BP, mis on vanim Hiinast leitud keraamika. Leiti ka luuesemeid ning jahvekive, mis näitavad, et tegu on kõige vanema leiukohaga, kus on märke hirsikasvatusest.
Arvatakse, et Nanzhuangtou inimesed kodustasid koera. On leitud faasanlaste luid; on väidetud, et tegu oli lindudega džunglikana perekonnast, kes võib-olla olid kodustatud; teised autorid on selle ümber lükanud. 
Leiukoht avastati 1986. aastal.
Vana-Hiina neli suurt leiutist

Vana-Hiina neli suurt leiutist (lihtsustatud hiina keeles 四大发明; traditsioonilises hiina keeles 四大發明; "pinyin"'is "sì dà fā míng" 'neli suurt leiutist') on Vana-Hiina neli leiutist, mida hinnatakse hiina kultuuris seetõttu, et need annavad tunnistust Vana-Hiina teaduse ja tehnika kõrgest tasemest.
Need neli leiutist on kompass, püssirohi, paberitegemine ja trükikunst.
Solidaarsus (ametiühing)

Solidaarsus (poola keeles Solidarność, täieliku poolakeelse nimega Niezależny Samorządny Związek Zawodowy "Solidarność") on Poola ametiühing, mis sai tuntuks oma Nõukogude Liidu vastase tegevuse poolest. Ühingu eesotsas oli Lech Wałęsa.
Ühing kujutas endast totalitarismi- ja kommunismivastast sotsiaalset massliikumist. Liikumisse kuulusid väga erinevaid poliitilised jõud: alates katoliiklikest konservatistidest kuni ultravasakpoolsete sotsialistide ja anarhistideni.
Ühing loodi augustis-septembris 1980 Gdanski laevatehases. Ühing legaliseeriti 10. novembril 1980. Jaanuaris 1982 keelustasid Nõukogude võimuorganid ühingu tegevuse. Detsembrist 1981 kuni 1986. aastani tegutses ühing põranda all. Ühing taaslegaliseeriti aprillis 1989. 
1989–1990 oli Poola Rahvavabariigis tegutseva Poola Ühinenud Töölispartei ainuvõimu likvideerimise eestvedajaid.
Luka Knjazev

Luka Serapionovitš Knjazev (venepäraselt "Лука Серапионович Князев"; sünniaeg ja -koht on teadmata – 23. aprill 1918 Novotšerkassk) oli Venemaa ehitusinsener ja valgekaardi ohvitser.
Ta lõpetas 1909. aastal Peterburi tsiviilinseneride instituudi ehitusinsenerina. 
Tomski linnaarhitekt Tevje Fischel loobus aprillis 1911 ootamatult oma ametikohast. Vabale ametikohale kandideeris teiste hulgas ka noor ja kogemusteta Luka Knjazev, kes osutuski valituks. Tema peamine töö Tomskis oligi eelmise linnaarhitekti kavandatud tööde lõpetamine, kuni ta ise sai parema pakkumise ja tuli Tallinna Vene–Balti laevatehase ehitustöödele.
Ta läks 1917. aastal tehase Tallinnast evakueerimisel kaasa ning osales tehase uuesti ülesehitamisel Taganrogis.
Ta liitus Vene kodusõjas Doni kasakaarmeega ning teenis Krivjanskaja jalapolgu kuulipildujate komandos. Ta hukkus 23. aprillil 1918 Novotšerkasski vallutamisel.
Looming.
Tema projekteeritud ehitisi on põhiliselt Tallinnas, kuid üksikuid ehitisi on ka mujal Venemaal, peamiselt Tomskis ja Taganrogis. Teda võib pidada Vene–Balti laevatehase hoonete projekteerijatest ühe kõige järjekindlama uusklassitsismi viljelejana.
Friedrich Ebert noorem

Friedrich Ebert noorem (tuntud ka kui Fritz Ebert; 12. september 1894 Bremen – 4. detsember 1979 Ida-Berliin) oli Saksa sotsiaaldemokraatlik poliitik ja Saksa DV riigitegelane.
Friedrich Ebert noorema isa Friedrich Ebert (1871–1925) oli sotsiaaldemokraatlik poliitik, kes oli Saksamaa esimene riigipresident aastatel 1919–1925.
Rahvakooli lõpetamise järel õppis Friedrich Ebert noorem aastatel 1909–1913 raamatutrükkaliks. 1913. aastal astus ta Saksamaa Sotsiaaldemokraatlikku Parteisse. 1913–1915 töötas Ebert Nürnbergis trükkali ja ajakirjanikuna. 1915. aasta detsembris mobiliseeriti ta sõjaväkke. Ebert osales Esimeses maailmasõjas, ta demobiliseeriti 1918. aasta detsembris. 1919. aastal asus ta Berliinis tööle ajalehe Vorwärts toimetajana. Alates 1925. aastast töötas Ebert Brandenburg an der Havelis ajalehe Brandenburger Zeitung toimetajana. 1928. aastal valiti ta sotsiaaldemokraatide nimekirjas Riigipäeva liikmeks. Natsionaalsotsialistide võimuletuleku järel kaotas Ebert esmalt töökoha ajalehetoimetejana ja seejärel Riigipäeva liikme koha. Gestapo vahistas ta 1. juulil 1933. Teda hoiti kuni 1933. aasta detsembrini kinni mitmetes koonduslaagrites. 28. augustil 1939 mobiliseeriti Ebert Wehrmachti. Ta osales Poola kampaanias ja teenis Läänerindel. 1940. aasta mais vabastati ta teenistusest.
30. novembrist 1948 kuni 5. juulini 1967 oli Friedrich Ebert noorem Ida-Berliini linnapea. Alates 1949. aasta jaanuarist kuni 1971. aasta juunini ja uuesti alates 1976. aasta maist oli ta Saksamaa Sotsialistliku Ühtsuspartei Keskkomitee Poliitbüroo liige.
Šilainiai

Šilainiai on Kaunase asum, mis asub linna põhjaosas Šilainiai valla territooriumil. Šilainiai piirneb põhjas Sargėnaiga ning läänes Romainiai ja Linkuvaga. 
Asum on nime saanud selle aladel asunud Šilainė küla järgi. Šilainiai aladele jääb neli gümnaasiumi, kaks algkooli ja kaks keskkooli, seal asub ka puuetega lastele mõeldud Kaunase erikool. Sinna jääb Kaunase kindluse VIII fort ja IX fort. Asumi aladele jäävad osa Linkuva mõisa pargist ja Sargėnai mõisa hoonekompleksi säilinud osa. Piirkonda asuti hoonestama aastal 1980.
Asumi edelaosas eristatakse Milikoniai linnaosa, selle kirdeosas aga Smėliai linnaosa. Linnaosad on praktiliselt ühte sulanud ja üldiselt kutsutakse kogu nende ala Šilainiaiks. Šilainiai ja Linkuva piiril asub veel Maironiškiai asum, mida samuti vahel Šilainiai alla arvatakse. Selle alad kuulusid aastani 1944 Raudondvarise valda. Seejärel liideti need Kaunase linnaga, kus kuulusid Linkuva külanõukogusse. Aastal 1954 liideti need Kaunase rajooni Užliedžiai külanõukoguga, taas hakkasid need Kaunase linnale kuuluma aastast 1972.
Usuelu.
Aastal 1989 püstitati asumisse Vilijampolė kihelkonna vaimuliku Lionginas Vaičiulionise eestvedamisel kabel, mis aastal 1994 sai kihelkonnakiriku staatuse. Aastal 1997 pandi vana kiriku kõrvale uue hoone nurgakivi, ehitamist alustati siiski alles järgmisel aastal. See hoone valmis aastal 2007, kaks aastat hiljem sai hoone põrandakütte ja aastal 2010 toimus uue Kaunase Püha Vaimu kiriku sisseõnnistamine. Vana kirikuhoone asub selle kõrval ja on kasutusel abikabelina. Tööd kirikaiaga jätkusid siiski ka pärast hoone valmimist.
Aastal 2013 loodi Šilainiai valda ka teine kihelkond, mis jääb valla läänepoolsesse otsa. Selle kihelkonna kabel valmis aastal 2015 ja jääb samuti Šilainiai asumisse. Selle valmimiseni toimusid kihelkonna jumalateenistused katoliikliku Johannes Paulus II gümnaasiumi ruumides.
Linkuva (Kaunas)

Linkuva (poola keeles "Linkowo") on Kaunase linnaosa, mis asub linna põhjaosas Šilainiai valla territooriumil. Linkuva asub Via Baltica ääres, see piirneb läänes Romainiai ja idas Šilainiaiga. 
Linnaosa on nime saanud Linkuva mõisa järgi. Linnaossa jääb ka Kaunase kindluse IX fort. Linkuvas eristatakse osaliselt Šilainiaiga ühte sulanud Maironiškiai asumit, mille alad kuulusid aastani 1944 Raudondvarise valda. Seejärel liideti need Kaunase linnaga, kus kuulusid Linkuva külanõukogusse. Aastal 1954 liideti need Kaunase rajooni Užliedžiai külanõukoguga, taas hakkasid need Kaunase linnale kuuluma aastast 1972.
Veršvase maastikukaitseala.
Linkuvasse jääb Veršvase oja oru nõlvadel asuv Veršvase maastikukaitseala, mis moodustati sinna aastal 1995. Kaitseala loodi Veršvase oja vete ja selle oru reljeefi, samuti ka Linkuva mõisa pargi ja nahkhiirte elukohtade kaitseks. Selle pindala on 130 hektarit. Seal kasvavad balti sõrmkäpp ja kahkjaspunane sõrmkäpp, kaitsealal elavad pääsusaba, eremiitpõrnikas, pruun-suurkõrv, põhja-nahkhiir, tähnikvesilik, rohe-kärnkonn, kivisisalik, kaladest väike mudil, ogalik, viidikas ja koger.
Faustina vanem

Annia Galeria Faustina (ladina keeles tuntud nimega Faustina Major; 16. veebruar u 100 – oktoober/november 140), ka Faustina I, oli Vana-Rooma keiser Antoninus Piuse abikaasa.
Ta oli konsuli ja prefekti Marcus Annius Veruse (keiser Marcus Aureliuse vanaisa) ja Rupilia Faustina ainuke tütar. Tema vennad olid konsul Marcus Annius Libo ja preetor Marcus Annius Verus. Faustina emapoolsed tädid olid keiser Hadrianuse abikaasa Vibia Sabina ja Mindia Matidia. Tema isapoolse vanaisa nimi oli samuti Marcus Annius Verus ning tema emapoolsed vanavanemad olid Salonia Matidia (Vana-Rooma keisri Traianuse nõbu) ja asenduskonsul Libo Rupilius Frugi. Faustina sündis ja kasvas Roomas.
Ta abiellus Antoninus Piusega 110. ja 115. aasta vahel. Neil oli õnnelik abielu. Neil sündis kaks poega ja kaks tütart, kellest kolm surid enne 138. aastat, kui vanemad keisritroonile tõusid. Neljas laps Faustina noorem abiellus oma onupoja, keiser Marcus Aureliusega.
Wessel Harryen

Wessel Harryen oli Liivi ordu vasall Maasilinna foogtkonnas 15. sajandil.
25. augustil 1488 läänistas ordumeister Johann Freydack von dem Loringkhove talle seni Hans Häftenile kuulunud 3 adramaad Arju (Taggafer) mõisas ja külas, lisaks 2½ adramaad Imavere (Immafer) külas ja 1 adramaa Välja (Welja) külas, kõik Pöide kihelkonnas.
Tema poeg oli Arju ja Imavere mõisnik Henrik Harrien (alias Heinrich Harryen) ja väimees Claus König. Tema poeg võib olla veel Saaremaa piiskopi vasall Kaarma kihelkonnas Wessel Harryen.
Julius Bernhard Sewigh

Julius Bernhard Sewigh (20. jaanuar/1. veebruar 1804 Viljandi – 18/30. november 1879 Viljandi) oli Viljandi raehärra aastail 1841–1848. 1863. aastal valiti ta bürgermeistriks, kuid ta ei võtnud ametit vastu.
Tema vanemad olid bürgermeister Berend Johann Sewigh (1752–1830) ja Louise Tallquist (1777–1831).
15/27. novembril 1829 abiellus ta Anna Elisabeth Boströmiga (1804–1875). Nende poeg oli raehärra Bernhard August Sewigh (1830–1899).
Natsivaba Eesti

Natsivaba Eesti (vene keeles Эстония без нацизма; endise ametliku nimega Ühiskondlik Liit Uusfašismi ja Rahvusliku Vaenu Vastu, mitteametlikult ka Eesti Antifašistlik Komitee) on 2005. aastal Eestis asutatud ja registreeritud mittetulundusühing (mittetulundusühingute ja sihtasutuste registrisse kantud uue nimega 08.03.2011, reg nr 80216783, esmakande kuupäev 04.02.2005). Kuni surmani 2009. aastal oli selle esimees Arnold Meri, pärast teda on esimees Andrei Zarenkov. Organisatsiooni tegevusaadress on 74116 Harjumaa, Maardu, Keemikute 26-2.
Kaitsepolitsei hinnang.
Kaitsepolitsei aastaraamatus 2011 on Natsivaba Eesti seostatud Venemaa huvide täitmisega. Venemaa välispoliitilisi huve kaitseb ühendus, mis nimetab end rahvusvaheliseks õiguskaitseliikumiseks Mir Bez Natsizma (MBN, ingl World Without Nazism). MBNi asutamisfoorumil 22. juunil 2010 Kiievis valiti Eestist ühenduse presiidiumisse Andrei Zarenkov. MBNist sooviti kujundada mõjukaim Kremlimeelsete ühenduste katusorganisatsioon, saavutada sellele Euroopa Nõukogu ametliku partneri staatus, selleks oli omakorda vaja allorganisatsioonide olemasolu Euroopa Nõukogu liikmesriikides. 28. märtsil 2011 toimus MTÜ Natsivaba Eesti asutamiskoosolek, mille eestvedajad olid Arnold Meri nimelise Ühiskondliku Liidu Uusnatsismi ja Rahvusliku Vaenu Vastu (nn Antifašistliku Komitee) liider Zarenkov, kes vahetas ürituse eel MTÜ senise nime ja registreeris selle ümber MBNi katusorganisatsiooni kontseptsiooniga sobivaks MTÜks Natsivaba Eesti. Sisuliselt uut organisatsiooni Eestis ei loodud.
Šoti terjer

Šoti terjer on Šotimaalt pärinev koeratõug.
Esimest korda hinnati seda koera 1897. aastal Inglismaal toimunud näitusel.
Šoti ja sealyhami terjeri ristandjärglasena aretati XX sajandi II poolel tšehhi terjer.
Tasmaania vombat

Tasmaania vombat ("Vombatus ursinus") on loomaliik vombatlaste sugukonnast vombati perekonnast. 
Taksonoomia.
Vombatit kirjeldas esimesena 1800. aastal George Shaw. On olemas kolm vombati alamliiki, kuigi nende eristatavus ei ole siiani päris selge.
Kirjeldus.
Täiskasvanud vombatid võivad olla 80 kuni 130 cm pikkused ja kaaluda 17 kuni 40 kg. Tasmaania ja Flinderdersi saare vombatid on sageli mandril elavatest vombatitest väiksemad.
Erich Apel

Erich Hans Apel (3. oktoober 1917 Judenbach, Tüüringi – 3. detsember 1965 Ida-Berliin) oli Saksa DV riigitegelane.
Erich Apel oli pärit töölisperekonnast. Rahvakooli lõpetamise järel õppis ta aastatel 1932–1935 tööriistavalmistajaks. 1939. aastal lõpetas ta Ilmenau insenerikooli masinaehitusinsenerina.
1939. aastal mobiliseeriti Erich Apel Wehrmachti. Ta teenis aega Peenemünde raketibaasis. Ajateenistusest vabanemise järel töötas ta samas insenerina ja alates 1943. aastast arendusosakonna juhatajana. Teise maailmasõja lõppemise järel töötas Erich Apel Bleicherodes Nõukogude Tehnilises Komisjonis õpetajana ja insenerina. 1946. aastal astus ta Saksamaa Sotsiaaldemokraatlikku Parteisse. 1946. aastal viidi Apel saksa raketitehnika hea tundjana Nõukogude Liitu, kus ta töötas kuni 1952. aastani raketitehnika väljaarendamise alal. Selle kõrvalt jätkas ta tehnikahariduse omandamist. 
1953–1955 oli ta Saksa DV masinaehitusministri asetäitja. 1955–1958 oli Erich Apel Saksa DV raskemasinaehituse minister. 1957. aastal astus ta Saksamaa Sotsialistlikku Ühtsusparteisse. 1958. aastal sai Apel Saksamaa Sotsialistliku Ühtsuspartei Keskkomitee Poliitbüroo majanduskomisjoni juhatajaks ja Rahvakoja (parlamendi) majanduskomisjoni esimeheks. 1960. aasta juunis kaitses ta väitekirja majandusteaduste alal ja sai doktorikraadi, sama aasta juulis sai ta Saksamaa Sotsialistliku Ühtsuspartei Keskkomitee liikmeks. Alates 1962. aastast oli ta Saksamaa Sotsialistliku Ühtsuspartei Keskkomitee Poliitbüroo liikmekandidaat. 1963. aastal sai Erich Apel Saksa DV Ministrite Nõukogu aseesimeheks ja Riikliku Plaanikomisjoni esimeheks. 
1965. aasta septembris toimunud Saksa DV ja Nõukogude Liidu vahelise kaubanduskokkuleppe eelläbirääkimistel nõudis Apel Saksa DV majandusele suuremat sõltumatust Nõukogude Liidust. Sama aasta novembris toimunud läbirääkimistel ei nõustunud ta Nõukogude Liidu poolt nõutud kaubanduslepinguga, kuna tema meelest tähendanuks see Saksa DV diskrimineerimist. 3. detsembril 1965 laskis Erich Apel ennast teenistusrelvast maha. Veel samal päeval kirjutas Alfred Neumann alla Saksa DV ja Nõukogude Liidu kaubanduslepingule.
Jupiter (astroloogia)

Jupiter kuulub tänapäeva Lääne astroloogias koos Saturniga ühiskondlike planeetide hulka. Jupiter teeb Maalt vaadatuna sodiaagile ringi peale umbes 12 aastaga.
Jupiter on seotud kasvu ja laienemisega ning valitseb kõike, mis on vaimselt või füüsiliselt suur. Ta seostub filosoofia, maailmavaate, kõrghariduse, religiooni, välisreiside ja seadustega. Jupiteri asend sünnikaardis ja seosed teiste planeetidega näitavad inimese suhteid moraali, haridusküsimuste, kirikuga, tema rännukirge või selle puudumist, ka huumorimeelt või selle puudumist. Jupiter näitab sünnikaardis ka optimismi ja enesekindlust või nende vähesust. Ta väljendab kogemusi, mida vajame arenguks, samuti omadusi, mis meil areneda aitavad.
Jupiteriga seotud valdkonnas tunneb inimene end kaitstuna ja usaldab elu ning võib palju saavutada. See valdkond vajab aga ka palju ruumi arenemiseks ja avastusteks, inimene ei ole seal kunagi rahul halli argipäevaga, vaid tahab aina enamat. Siit tuleneb ka Jupiteri omadus kalduda liialdustesse ja suutmatus lõpetada juba alustatud asju.
Jupiter tähistab sünnikaardis isa, õpetajat, vana tarka meest.
Inimkehaga seoses valitseb Jupiter maksa, vereloomet, kudede kasvu/vohamist ja üleminekuaastaid.
Jupiter on Amburi märgi valitseja ning Kalade kaasvalitseja (koos Neptuuniga) ning seotud 9. ja 12. astroloogilise majaga.
Mütoloogia
Kreeklastel oli Zeus (roomlaste Jupiter) kõige kõrgem jumal. Muuhulgas kandis ta liignime Välguheitja. Ta valitses universumi üle koos vendade merejumal Poseidoni (roomlaste Neptunus) ja surnute riigi jumala Hadesega (roomlaste Pluto). Tema atribuudid olid kimp välke peos ja võimusümbol kotkas, sageli kujutatakse teda troonil istumas.
Lisaks naisele Herale, kes oli abielu jumalanna, oli Zeusil hulk voodikaaslasi. Kui Zeus mõnd naist himustas, siis ta lihtsalt läks ja võttis selle. Armuafääride käigus muutis ta enamasti kuju, muutudes kord loomaks, kord inimeseks, jumalaks või mõneks asjaks.
Zeusil oli palju järeltulijaid ja tema abielu Heraga täis pidevaid tülisid. Hera jälitas armutult Zeusi sõbratare ja nende lapsi ning Zeus omakorda kaitses neid oma naise eest, karistades viimast.
Jupiteri kultus oli Rooma riigiusk kuni 4. sajandini p.Kr, Jupiteri austati Kapitooliumil. Kui Jupiter tundis end oma troonil kindlalt, oli ta suuremeelne ja õiglane jumalaisa, kes demonstreeris oma võimeid nii taevas kui maa peal mõistlikult ja väärikalt. Antiikaja inimesed austasid teda väga.
Kuna Jupiteri seostati õnne ja rõõmsameelsusega, hakati selles tähenduses kasutama sõna „joviaalne“.
Leonid Lavrov

Leonid Nikolajevitš Lavrov (4/16. aprill 1882 Oudova maakond – 10. mai 1954 Karaganda vangilaager) oli Eesti õigeusu vaimulik.
Tema isa oli ülempreester Nikolai Lavrov (surnud 1924).
Ta tuli Eestisse 1919. aastal, pühitsetud preestriks ja diakoniks 1939 metropoliit Aleksandri poolt. Abipreester Narva Issandamuutmise koguduses 1939, preester Varnja Issanda templisseviimise koguduses 1939–1941, preester Tallinna Kopli Nikolai koguduses 1941–1944.
Nõukogude Liidu okupatsioonivõimud arreteerisid ta 31. oktoobril 1944 Tallinnas. 15. märtsil 1945 määrati talle § 58-3 alusel 10+3 aastane karistus, süüdistatuna koostöös sakslaste poolt seatud metropoliit Aleksandriga, nõukogudevastases agitatsioonis ja valetamises kommunistide ja Vene õigeusu kiriku kohta.
Saturn (astroloogia)

Saturn kuulub koos Jupiteriga tänapäeva Lääne astroloogias ühiskondlike planeetide hulka. Maalt vaadatuna teeb ta sodiaagile ringi peale umbes 29,5 aastaga.
Saturn tähistab astroloogias struktuure, piire ja piiranguid, kannatlikkust, oskust väärtustada aega ja oodata ära oma töö tulemused. Saturni asend inimese sünnikaardis näitab tema kõige aeglasemalt arenevat valdkonda, mis on kogu elu luubi all ning nõuab pidevat ja kannatlikku tööd. Oma põhiomadustelt on ta niisiis Jupiteri vastand.
Saturniga seotud valdkond inimese sünnikaardis näitab, kus tunneme end ebakindlalt ja kammitsetuna, oodates elult pigem piiranguid, raskusi ja takistusi. hirmust midagi valesti teha piirame siin oma tegevusvabadust tugevalt. saturn tähistab ka paindumatut õiglust: me kogeme kannatusi, kui väldime teemasid, millega tegelemist Saturn meilt sünnikaardi järgi nõuab, ja saame tasu, kui teeme nende teemadega kannatlikult tööd.
Nagu Jupitergi, väljendab Saturn isa või vana tarka meest.
Inimkehas valitseb Saturn luustikku, hambaid, nahka.
Saturn on Kaljukitse märgi valitseja ning Veevalaja kaasvalitseja (koos Uraaniga) ning seotud 10. ja 11. astroloogilise majaga.
Mütoloogia
Enne Zeusi oli Kronos (roomlaste Saturnus) kreeklaste kõrgeim, titaanide soost pärinev jumal. Ema Gaia õhutusel kastreeris ta oma isa Uranose, kuna too oli kõik oma lapsed, kes talle ei meeldinud, ema kõhtu tagasi toppinud.
Et tema enda lapsed temaga kunagi sama ei teeks, neelas ta need kohe pärast sündi alla. Tänu ema kavalusele pääses vaid tema noorim poeg Zeus. Tema kastreeriski oma isa Kronose ning pani ta allmaailma kinni. Hiljem ta siiski halastas isale, saatis tolle Õndsate saarele läänepoolses ookeanis. Seal veetis Kronos vana targa valitsejana väärikat vanaduspõlve. Ta hoidis eemale Olümpose jumalate tülidest; tema maailmas käis elu vaikselt ja pikkamööda nagu planeedi Saturn tsükkel taevas.
Kronose mõtisklevale ja rahulikule poolele vastab Saturnus, kes oli algselt itaalia põlluharimise jumal. Lisaks oli ta tark õpetaja, sest tõi inimestele põllumajanduse ja tsivilisatsiooni saavutused. Tema mälestuseks peavad roomlased iga aasta 17. detsembril saturnaalia-nimelisi pidustusi.
Johan Keerig

Johan Keerig (18/30. oktoober 1868 Vana-Võidu vald, Viljandi kihelkond, Viljandimaa – 5. september 1933 Tallinn) oli eesti vaimulik.
Tema vanemad olid Jaan Keerig (1834–1875) ja Kadri Guben (1836–1917).
Ta õppis 1891–1895 Tartu Ülikooli usuteaduskonnas, Korporatsioon Fraternitas Estica liige.
Ta oli prooviaastal Peterburi Jaani koguduses, 1902–1907 Vladikavkazi luteri koguduse vikaarõpetaja ja õpetaja, 1907–1908 Tallinna Pauluse koguduse, 1908–1919 Jüri koguduse ja 1924–1932 Käina koguduse õpetaja.
Tema abikaasa oli Salme Eichenthal (1886–1975).
Julius Werncke

Julius Ludwig Werncke (16/28. aprill 1815 Peetrimõisa, Kanepi kihelkond, Võrumaa – 9/21. november 1888 Viljandi) oli Viljandi raehärra aastail 1855–1859 ja 1876–1878 ning bürgermeister aastail 1878–1888. Ta oli aastail 1867–1870 ka Viljandi suurgildi oldermann. Ta oli ka Viljandi vabatahtliku tuletõrje ühingu asutajaliige.
Tema vanemad olid Johann Christian Wernicke ja viimase abikaasa Marie Helene Wernicke.
Tema abikaasa alates 4/16. juunist 1845 oli Wilhelmine Bachmann (25. jaanuar/6. veebruar 1821 Tallinn – 6/18. juuli 1860 Viljandi).
Linda tänav (täpsustus)

Linda tänav on mitmes Eesti asulas.
Zahhonje

Zahhonje (vene keeles Захонье) on mitme Venemaa asula nimi:
Elektrodünaamiline vastastikmõju

Elektrodünaamiline vastastikmõju on füüsikas elektrivoolude omavaheline vastastikune mõju. Samasuunaliste vooludega elektrijuhid tõmbuvad, vastassuunaliste vooludega elektrijuhid tõukuvad.
Võskatka külaasundus

Võskatka külaasundus (vene keeles Выскатское сельское поселение) on külaasundus Venemaal Leningradi oblastis Slantsõ rajoonis.
Külaasunduses on 28 asulat, nende seas Võskatka.
Gostitsõ külaasundus

Gostitsõ külaasundus (vene keeles Гостицкое сельское поселение) on külaasundus Venemaal Leningradi oblastis Slantsõ rajoonis.
Külaasunduses on kaheksa asulat, nende seas Gostitsõ.
Lužitsõ

Lužitsõ (vene keeles Лужицы) on mitme Venemaa asula nimi:
Lužitsõ (Kingissepa rajoon)

Lužitsõ (vene keeles Лужицы, soome keeles Luutsa, vadja keeles Luuditsa) on küla Venemaal Leningradi oblastis Kingissepa rajoonis Ust-Luga külaasunduses. Küla asub Lužitsa jõe kaldal.
Külas elab 69 inimest (2010).
Küla on esimest korda mainitud 1500.
Lužitsõ ja naaberküla Krakolje piirkond on ajalooliselt olnud peamised vadjalaste asualad.
Külas asub Vadja muuseum.
Itsipino

Itsipino (vene keeles Иципино, vadja keeles Itšäpäivä, soome keeles Ikäpäiväsi, Ikäpäivösi) on küla Venemaal Leningradi oblastis Kingissepa rajoonis Nežnovo külaasunduses. Küla asub Sista jõe kaldal.
Külas elab 36 inimest (2010).
Küla on esimest korda mainitud 1623.
Ajalooliselt on küla asustanud vadjalased.
Now That's What I Call Music! 62 (USA väljalase)

"Now That's What I Call Music! 62" on albumiseeria "Now That's What I Call Music!" Ameerika Ühendriikide väljaande 62. album, mille andsid välja Universal Music Group ja Sony Music Entertainment 5. mail 2017. 
"Now! 62" on esimene album sellest seeriast, mis ei jõudnud avanädalal edetabeli Billboard 200 esikümnesse, vaid oli 11. kohal.
Distinguished Flying Cross

Distinguished Flying Cross on USA sõjaväeline auhind. Auhind asutati 2. juulil 1926. Esimesena sai auhinna USA lendur Charles Lindbergh, keda autasustati esimese inimesena üle Atlandi ookeani lendamise eest 1927.
Alates 1. märtsist 1927 antakse auhinda välja vaid sõjateenete eest. Nüüdisajal antakse auhinda välja õhulahingus üles näidanud julguse ja vapruse eest.
Mount Holly

Mount Holly nime kannavad mitmed kohad Ameerika Ühendriikides:
Mount Holly (ansambel)

Mount Holly on alternatiivrokibänd Lõuna-Californiast. Ansambli moodustavad laulja Jameson Burt, kitarrist Nick Perri, bassist Deanna Passarella ja trummar John Bach. 2016. aastal avaldati laul "Roll Out", mis on "Transformerite" saaga albumi "Transformers Roll Out" nimilaul. 2017. aastal avaldati singel "Get Up", mis on NFL-i "play-off"-ide teemalaul, samuti anti välja singel "Stride By Stride". 2017. aastal peaks ilmuma ka bändi esimene album.
Romainiai

Romainiai (poola keeles "Romajnie") on Kaunase linnaosa, mis asub linna loodeosas Šilainiai valla territooriumil. Linnaosa piiravad idast ja läänest metsad, seal asuvad sanatoorium ja tuberkuloosidispanser, sinna jääb ka kaks kalmistut. Lõunaosas ulatub Romainiai Via Balticani.
Ajalugu.
Romainiai linnaosa asub Romainiai küla Kaunasega liidetud aladel. Küla ise on iidne ja seda mainitakse juba ristisõdijate kroonikates. Aastal 1295 põletas Ragniti komtuur maha sealse küla pühapaiga. Pühapaik ise oli tõenäoliselt tähtis paganlik pühamu, millest annab tunnistust see, et sealses metsapargis on tänaseni säilinud hiiepaik.
Aastal 1336 püstitasid ristisõdijad Romainiai alla saarele Marienburgi kindluse, veidi maad allavoolu Veliuona lähistele aga selle toetuseks Bajenburgi kindluse. Romainiai jäi ka hilisematel aastatel ristisõdijate teele.
XVI sajandil ehitati vanimad Romainiai mõisa hooned. XIX sajandil hakati selle Draugijai karjamõisas põetama tuberkuloosihaigeid, aga aastal 1937 ehitas Kaunase linn selle kohale tuberkuloosidispansri. 
Aastail 1913–1915 ehitati linnaosa aladele Kaunase kindluse Romainiai fort.
Aastal 1946 liideti Romainiai küla lõunapoolsem osa Kaunase linnaga. Küla põhjapoolsem osa (sealhulgas ka mõisa hooned) jääb Kaunase rajooni. 
Sealsesse metsa rajati Romainiai kalmistud. Vanemale kalmistule hakati matma aastal 1966, uuemale aga neli aastat hiljem.
Aastal 1995 püstitati Romainiaisse kabel, mis kuulub Raudondvarise kihelkonda. 
Asumid.
Romainiai aladele jääb Aukštutiniai Kaniūkai asum, mis asub samanimelise küla kohal. Kuigi küla ise liideti linnaga juba XX sajandi alguses, algas aktiivsem ehitustegevus seal siiski aastal 1990.
Teine Romainiai asum on Vijūkai. Vijūkai asub Vijūkai küla Kaunasega liidetud osas.
Hüvesõber

Hüvesõber (paali k. "kalyāṇamitta", sanskriti k. "kalyāṇamitra") on budismis vaimne juhendaja, guru, kes suunab ja toetab budistlikule teele asunud inimest.
Etümoloogia.
Sanskritikeelne mõiste "kalyāṇamitra" on liitsõna, mis koosneb sõnadest "kalyāṇa" (ilus, hea, õilis, õige, õnnelik, suurepärane, voorus) ja "mitra" (sõber, kaaslane, liitlane). Mõistet "hüvesõber" ei kasutatud budismieelses sanskriti keeles, seega on tegemist budismile ainuomase mõistega.
Hüvesõprus paali kaanonis.
Paali kaanonis nimetatakse parimateks hüvesõpradeks Šākjamunit ja arhateid, kuid väidetakse ka, et selleks võib olla igaüks, kes on tark ja pühendunud.
"Upaḍḍhasutta".
Üks kõige sagedamini tsiteeritud arutlus hüvesõprusest leidub "Upaḍḍhasutta"'s (SN 45:2), kus Ānanda väidab, et hüvesõprus on pool vaimsest elust ("brahmacariyaṃ"). Buddha lükkab Ānanda väite tagasi öeldes, et hüvesõprus on kogu vaimne elu ning kui mungal on hüvesõber, siis võib eeldada, et ta harjutab õilsat kaheksaosalist teed.
"Kalyānamittasutta".
"Kalyānamittasutta"'s (SN 45:63) ütleb Buddha:
"Sovacassatāsutta".
"Sovacassatāsutta"'s on hüvesõprus toodud ühena seitsmest omadusest, mis aitavad mungal kaugele jõuda. Need on:
"Mittasutta".
"Mittasutta"'s (AN 6:67) ütleb Buddha, et hüvesõprus aitab mungal saavutada õiget käitumist ning ületada kirg meelelistesse naudingutesse, kujude valda ja kujudeta valda.
Kohustused sõprade ees.
"Dīgha-nikāya"'s (iii.190) on toodud viis viisi, kuidas teenida ja nende järele vaadata. Need on:
Halb sõprus.
Hüvesõprus vastandub halvale sõprusele ("pāpamittatā"). Buddha ütleb, et ta ei näe mitte midagi, mis tooks nii suurt kahju kui halb sõprus ega midagi, mis tooks nii palju head kui hea sõprus (AN 1:94–95).
Hüvesõprus mahajaanas.
"Aṣṭasāhasrikā Prajñāpāramitā Sūtra".
"Aṣṭasāhasrikā Prajñāpāramitā Sūtra" (sanskriti k. "kaheksatuhanderealine ületava mõistmise suutra") on teadaolevalt vanim mahajaana suutra. Suutras on hüvesõprade hulka loetud peale buddhade ja tagasilangematute bodhisattvate ka "ületav mõistmine" ning kõik ületavad toimingud ja ületavat mõistmist õpetavad suutrad, kuna ka nemad on dharma allikad, just nagu inimestest hüvesõbradki.
Elmar Klaos

Elmar Klaos (14. veebruar 1899 Tallinn – teadmata) oli Eesti jalgpallur.
1920. aastal mängis ta ühe mängu Eesti jalgpallikoondises.
Pärast 1924. aasta hooaega lõpetas ta jalgpallurikarjääri.
Rudolf Paal

Rudolf Paal (1897 või 1898 – 24. oktoober 1934) oli Eesti jalgpallur.
Aastal 1920 mängis ta ühe mängu Eesti jalgpallikoondises. 
Ta oli Heinrich Paali noorem vend.
Oktoobris 1934 leiti ta Nõmmel vanas köögiviljakastis nälgimas, paar päeva hiljem suri ta kopsupõletiku.
Ületavad toimingud

Ületavad toimingud (sanskriti ja paali keeles "pāramitā"; tiibeti keeles "pha rol tu phyin pa"; hiina keeles 波羅蜜 "boluomi"; jaapani keeles "haramitsu"), ka ületavused, on peamiselt mahajaanas bodhisattvale omased teostusviisid ja toimingud.
Mõiste.
Sanskritikeelse mõiste "pāramitā "algtähenduseks on arvatavasti ‘teisele kaldale viiv’ ehk ‘üleviiv’ ehk ‘ületav’; selle tiibetikeelne vaste tähendab ‘teisele kaldale jõudmist’. Lääne budoloogias tõlgitakse seda kõige sagedamini ‘täiuseks‘ või ‘täiuslikkuseks’ (inglise keeles "perfections").
Mahajaana.
Ületavad toimingud kirjeldavad bodhisattva astmelist teed, mille abil jõutakse teisele kaldale ehk teadvuse kõrgeimasse seisundisse. Ületavad toimingud on mahajaana õpetustes kesksel kohal ja nende põhiline funktsioon on meeleplekkide hävitamine ning vastavate positiivsete omaduste tugevdamine. Iga ületav toiming on vastukaaluks kindlale meeleplekile.
Üldlevinud on kuue ületava toimingu nimekiri:
Mõnes tekstis (näiteks "Kümne taseme suutras") lisanduvad neile veel neli ületavust, et ületavad toimingud oleksid kooskõlas bodhisattva kümne taseme nimekirjaga:
Kaheksatuhandelise ületava mõistmise suutra kohaselt saab kõiki neid toiminguid pidada (sansaarat) ületavateks vaid juhul, kui neid suunab ületav mõistmine, mis tähendab eelkõige sellest aru saamist, et kõik seadmused on tühjad.
Tavaline annetamine ei ole järelikult ületav, kuigi ka see annab pälvimusi; samuti ei ole ka kõlblus ega teised ületavad toimingud tavalises mõttes ületavad, kui neis puudub mõistmine. Oluline on ka, et kõik ületavad toimingud toimuvad eelkõige meeles; näiteks ületav annetamine ei tähenda, et konkreetse annetamisega peaks püüdma teisi rikkamaks muuta, vaid seda, et inimese vastav meelestatus vabastab ta omandiihast.
Mahajaana tekstid kirjeldavad, kuidas ületavad toimingud avalduvad bodhisattva tegevuses. Budismi kirjanduses on hulk legende sellest, kuidas bodhisattva (eelkõige Šākjamuni ise oma varasemates eludes bodhisattvana) toimisid.
Theravaada.
Varajastes paali tekstides ületavusi ei mainita, kuid džaatakates, "Buddhavaṃsa"’s ja "Cariyāpiṭaka"’s, räägitakse Buddha eelmiste eludega seoses kümnest ületavusest (paali keeles "pāramī"), mis viivad bodhisattva virgumisele:
Naci Ağbal

Naci Ağbal (sündinud 1. jaanuaril 1968 Bayburtis) on Türgi poliitik, ta kuulub Õigluse ja Arengu Partei ridadesse. Ta oli 24. novembrist 2015 kuni 10. juulini 2018 Türgi rahandusminister.
Ta sündis aastal 1968 Bayburtis Bayburti provintsis. Ta lõpetas aastal 1969 Istanbuli Ülikooli. Samast aastast töötas ta Türgi rahandusministeeriumis; aastal 2003 edutati ta rahandusministeeriumi tulude osakonna juhatajaks, aastal 2007 sai tast Eelarve- ja finantskontrolli Peadirektoriks. 12. juunist 2009 kuni 9. veebruarini 2015 oli ta Türgi aserahandusminister.
Veebruaris 2015 loobus ta ametnikukarjäärist. Ta kandideeris 2015. aasta Türgi parlamendivalimistel (Õigluse ja Arengu Partei nimekirjas) Türgi Suure Rahvuskogu liikmeks, kuhu ta ka valiti. Samuti valiti ta ka sama aasta novembris toimunud 2015. aasta Türgi erakorralised parlamendivalimistel Türgi Suure Rahvuskogu liikmeks. 24. novembrist 2015 on ta Türgi rahandusminister (algul Ahmet Davutoğlu kolmandas valitsuses, hiljem Binali Yıldırımi valitsuses).
Luis Corvalán

Luis Alberto Corvalán Lepe (14. september 1916 Tomé – 21. juuli 2010 Santiago) oli Tšiili kommunistlik poliitik.
Luis Corvalán astus Tšiili Kommunistlikku Parteisse 1932. aastal. Elukutselt oli ta õpetaja. Alates 1952. aastast oli ta Tšiili Kommunistliku Partei Keskkomitee liige. 1956–1958 oli ta Tšiili Kommunistliku Partei Keskkomitee Poliitkomisjoni liige ja Keskkomitee sekretär. 1958. aastal valiti ta Tšiili Kommunistliku Partei peasekretäriks. Alates 1961. aastast oli ta Tšiili parlamendi liige.
Luis Corvalán arreteeriti 1973. aasta septembris sõjaväelise riigipöörde ajal. Corvaláni hoiti vangistuses kuni 1976. aastani, mil ta vahetati Nõukogude dissidendi Vladimir Bukovski vastu.
Kuni 1988. aastani elas Luis Corvalán pagenduses Nõukogude Liidus, misjärel pöördus muutunud oludes Tšiilisse tagasi. Tšiili Kommunistliku Partei peasekretär oli ta kuni 1990. aastani.
DuPont

DuPont on USA keemiatööstuse ettevõte. Ettevõttes on välja töötatud paljusid laialt kasutatavaid keemilisi aineid, näiteks teflon, kevlar, nailon, neopreen (inglise keeles "neoprene"), samuti töötati seal välja ja toodeti freoone.
Ettevõtte peakontorid asuvad USAs Wilmingtonis ja Šveitsis Genfis. Ettevõtte aktsiad on Dow Jonesi indeksi koosseisus. 
Ettevõtte asutas 1802. aastal Eleuthère Irénée du Pont. Algul tootis see püssirohtu, hiljem ka muidu sõjaotstarbelisi tooteid, näiteks lõhkeaineid, süütepomme, keemiarelva ja tuumapommi komponente.
Ettevõttes töötas 2012. aasta seisuga umbes 70 000 inimest.
Igavesed kemikaalid.
2023. aasta uuringus analüüsisid UC San Francisco ja Colorado ülikooli teadlased PFAS-i (nn igaveste kemikaalide) suurimate tootjate DuPonti ja 3M-i dokumente aastatest 1961–2006, mis näitavad, et ettevõtetel oli ohtralt tõendeid PFAS-i kahjulikkuse kohta, kuid ei avaldanud neid materjale ega esitanud oma tulemusi USA seaduste kohaselt keskkonnakaitseagentuurile (EPA).
Üks DuPonti rahastatud Haskelli labori 1970. aasta memo näitas, et C8, üks tuhandetest PFAS-idest, oli „sissehingamisel väga mürgine ja allaneelamisel mõõdukalt mürgine“. Hilisem 1979. aasta aruanne kinnitas, et koerad, kes tarbisid ühe annuse perfluorooktaanhapet (PFOA) surid kaks päeva pärast allaneelamist.
1980. aastal avastasid DuPont ja 3M, et kaheksast C8 tootmisega seotud rasedast töötajast kaks olid sünnitanud defektiga lapsed. Ettevõtted ei avalikustanud seda teavet üldsusele ega teavitanud sellest ka oma töötajaid. Järgmisel aastal väideti memos: „Meil pole DuPontis mingeid tõendeid C-8 põhjustatud sünnidefektide kohta.“ Pärast seda, kui ettevõtteid teavitati võimalikest ohtudest, kinnitasid nad avalikkusele korduvalt, et pole vaja muretseda. DuPont teatas töötajatele 1980. aastal, et C8-l on „madalam toksilisus kui lauasoolal“, ja avaldas 1991. aastal pressiteate, milles väideti: „C-8-l ei ole tuvastatud kontsentratsiooni tasemel teadaolevalt toksilisi ega tervisele kahjulikke mõjusid inimestele.“
2004. aastal trahvis EPA DuPonti 16,45 miljoni dollariga – see oli tol ajal USA keskkonnaseaduste alusel määratud suurim tsiviilõiguslik karistus. Ettevõttel oli PFOA ja C8-ga seoses 2005. aastal hinnanguliselt 1 miljardi dollari suurune aastakäive.
2023. aastal teatasid kolm ettevõtet, Chemours, DuPont ja Corteva, et maksavad rohkem kui 1 miljard dollarit, et lõpetada kohtuvaidlusi igaveste kemikaalide üle.
Ehitusmeister Solness

"Ehitusmeister Solness" (originaalpealkirjaga "Bygmester Solness") on Henrik Ibseni 1892. aastal ilmunud näidend. Näidendi tegevus toimub ehitaja Halvard Solnessi kodus.
Näidendit mängiti esimest korda 19. jaanuaril 1893 Berliinis.
Näidendi põhjal on tehtud mitu filmi. Näidendi järgi on nimetatud Eesti kirjastus Solnessi Arhitektuurikirjastus.
Emma Laine

Emma Johanna Laine (sündinud 26. märtsil 1986 Karlstadis) on Soome endine tennisist ja treener.
Tema parim koht WTA edetabelis oli 50. (7. augustil 2006).
Nikolai Peterson

Nikolai Peterson VR I/3 (23. september 1895 Rakvere – 26. juuli 1922 Rakvere) oli Eesti sõjaväelane (kapten, 1920).
Ta teenis Vabadussõjas inseneripataljoni koosseisus. 17. oktoobril 1919 abiellus ta Valentine Volkoviga.
Aire

Aire on jõgi Suurbritannias Inglismaal. Ta on 148 km pikkune ja Yorkshire'i krahvkonna pikim.
Jõeäärse geograafilise piirkonna (Airedale) järgi on saanud nime äärdeilterjer.
Jõeäärsed asulad.
Allikast alates asuvad Aire'i ääres järgmised asulad
Äärdeilterjer

Äärdeilterjer (inglise keeles Airedale Terrier) on Inglismaalt pärinev koeratõug.
1886. aastal tunnistati 24 esimest äärdeilterjerit puhtatõulisteks koerteks ja kanti tõuraamatusse.
Anton von Kräfting

Heinrich Anton von Kräfting (24. mai (ukj 4. juuni) 1750 Mõntu – 3. (ukj 15. detsember) 1815 Kaunispe) oli põllumees, Kaunispe mõisnik.
Elulugu.
Ta sündis Mõntu ja Koltse mõisniku Claus Jürgen von Kräftingi (1717–1783) ja Wendula Lowisa Dellingshauseni (1726–1812) pojana. Astus Venemaa sõjaväeteenistusse, kus tõusis kaardiväepraporštšikuks. 8. (ukj 19. jaanuaril) 1797 võeti Saaremaa rüütelkonna matriklisse.
Perekond.
Tema abikaasa alates 1792. aastast oli Sophie von Ekesparre (1771–1830). Nende poeg oli Kaunispe, Mõntu ja Koltse mõisnik Clas Johann Georg von Kräfting (1797–1846).
Claus Lode

Claus Lode (7/17. veebruar 1609 – 26. jaanuar/5. veebruar 1672) oli Lõo mõisnik, Rootsi kapten.
Tema vanemad olid Fromholt Lodde ja Anna Toiß.
Tema abikaasa oli Christina Judith Stackelberg, kes ostis 1678. aastal koos oma lastega Oriküla mõisa.
Camila Cabello

Karla Camila Cabello Estrabao (/kəˈmiˈlə/ /kəˈbeɪoʊ/) (sündinud 3. märtsil 1997 Cojímaris Habana del Estes) Kuuba päritolu Mehhiko-Ameerika laulja ja laulukirjutaja. Koos tüdrukutebändiga Fifth Harmony võitis ta 2012. aastal telesaate "The X Factor" USA versioonis kolmanda koha. 
Ansambliga avaldati kaks kuldplaadi staatusse jõudnud albumit ja EP, kuid 2016. aasta lõpul Camila lahkus ansamblist. Oma nime all on tal olnud kaks edetabeli Billboard Hot 100 esikahekümnesse jõudnud laulu: "I Know What You Did Last Summer" koos Shawn Mendesiga ja "Bad Things" koos Machine Gun Kellyga, mis jõudis kohale number neli. 2017. aasta mais ilmus ta esimene soolosingel "Crying in the Club", mis on esimene singel tema 2018. aasta jaanuaris ilmunud debüütalbumilt "Camila". Singel jõudis edetabelis Billboard Hot 100 kohale nr 47.
Friedrich von Palm

Vabahärra Friedrich Karl Rudolf von Palm (6. märts 1859 Stuttgart – 6/18. august 1911 Riia) oli Maasi mõisa rentnik, Württembergi leitnant.
28. märtsil / 9. aprillil 1907 immatrikuleeriti ta Saaremaa rüütelkonda. 
Tema vanemad olid Julius von Palm (1820–1891) ja Elisabeth van der Howen (1825–1905).
Tema abikaasa alates 11/23. oktoobrist 1888 oli Helene von Stackelberg. Abielu oli lastetu.
Machine Gun Kelly

George Kelly Barnes, tuntud enam hüüdnimega Machine Gun Kelly (18. juuli 1895 Memphis, Tennessee – 18. juuli 1954 Leavenworthi vangla, Leavenworth, Kansas) oli USA gangster Ameerika Ühendriikide keeluseaduse päevilt. 
Oma hüüdnime pälvis ta oma lemmikrelva Thompsoni püstolkuulipilduja järgi. 1928. aastal jäi ta vahele alkoholi smugeldamisega indiaanlaste reservaati ning ta mõisteti kolmeks aastaks Leavenworthi vanglasse. Sealt vabanes ta ennetähtaegselt tänu eeskujulikule käitumisele. 
Tema tuntuimaks kuriteoks jäi 1933. aastal naftaärimehe Charles F. Urscheli röövimine ja tema elu eest 200 000-dollarilise lunaraha nõudmine. Selle teo järel mõisteti ta koos abikaasa Kathryn Kellyga eluks ajaks vangi. Seejärel viibis ta 17 aastat Alcatrazis ja seejärel veel 4 aastat Leavenworthis. Ta suri infarkti oma 59. sünnipäeval. Kathryn Kelly vabanes vanglast 1958. aastal, elas suhtelisest anonüümselt Oklahomas ja suri 84-aastaselt 1985. aastal.
Soome-Ugri Rahvaste Assotsiatsioon

Soome-Ugri Rahvaste Assotsiatsioon (vene keeles Ассоциация финно-угорских народов, lühend АФУН (AFUN)) on ülevenemaaline assotsiatsioon, mis ühendab Venemaal tegutsevaid soome-ugri rahvaste organisatsioone. AFUNi peakontor asub Saranskis.
AFUN moodustati 20. veebruaril 1992, kui Sõktõvkaris tulid kokku mitmed soome-ugri rahvaste esindajad. Sõktõvkaris võeti vastu deklaratsioon moodustada Venemaal regioonide- ja rahvustevaheline organisatsioon. 
AFUNi esimene istung toimus mais 1992 Iževskis.
Gaigi Vaigel

Gaigi Vaigel (ersa keeles Гайги Вайгель (tõlkes 'kõlav hääl')) on ersa rahvamuusikaansambel, mis tegutseb Mordva vabariigis Kotškurovo rajoonis Novaja Põrma (vene keeles Новая Пырма) külas. 
Ansambel on pälvinud mitu nimekat auhinda, näiteks Mordva vabariigi riikliku preemia (vene keeles Государственной премии Республики Мордовия) ja on saanud teenelise rahvakunstikollektiivi nimetuse (2014; vene keeles заслуженный коллектив народного творчества).
Ansambel moodustati 1953.